stramaj
Stramaj er betegnelsen for en type hør- eller bomuldsstof, der anvendes som bundstof til stramajbroderi. Stramajstof er lærredsvævet og findes i to typer, entrådet eller totrådet. Entrådet stramaj kaldes også monostramaj, og totrådet stramaj kendes også under navnet penelopestramaj.
Stramaj findes i forskellige finheder, som opgøres efter, hvor mange tråde der er i stoffet per centimeter. Den færdigvævede stramaj efterbehandles med stivelse, kaldet appretur, for at gøre stoffet fast og let at brodere på. Appreturen hjælper også med at gøre det færdige broderi stabilt.
Betegnelsen kanvas bruges ofte synonymt med stramaj. Kanvas var oprindeligt et panamavævet stof af hamp.